Groupe PSA

Η Groupe PSA ήταν γαλλικός πολυεθνικός όμιλος κατασκευής αυτοκινήτων και δικύκλων. Πριν συγχωνευτεί στον πολυεθνικό όμιλο κατασκευής αυτοκινήτων Stellantis, ο οποίος ιδρύθηκε τον Ιανουάριο του 2021, η PSA περιελάμβανε τις μάρκες Peugeot, Citroën, DS Automobiles, Opel και Vauxhall.

Ίδρυση 
Τον Δεκέμβριο του 1974, η Peugeot SA εξαγόρασε ποσοστό 38,2% της Citroën. Στις 9 Απριλίου 1976 όμως, αύξησε το ποσοστό της στην εταιρεία, φτάνοντας στο 89,95% και δημιουργώντας τον Όμιλο «PSA» (όπου το ακρωνύμιο PSA σημαίνει Ρeugeot Société Anonyme – Πεζώ Ανώνυμη Εταιρεία), ενώ από το 1991 έως το 2016 ο όμιλος είχε μετονομαστεί σε «PSA Peugeot Citroën». Αφού η Citroën είχε ήδη αρκετά εξαιρετικά επιτυχημένα αυτοκίνητα στην αγορά (το 2CV, το Dyane, το Ami, το GS και το CX) και η οικονομική κατάσταση της Peugeot ήταν πάντα εξαιρετική (λόγω διαχρονικής προνοητικότητας), η συνένωση υπό την PSA ήταν κερδοφόρα στην περίοδο 1976 - 1979.

Επεκτάσεις 
Η PSA στα τέλη του 1978 εξαγόρασε την Chrysler Ευρώπης (δηλαδή τις Rootes και Simca), καθώς η αμερικανική αυτοκινητοβιομηχανία πάσχιζε να επιβιώσει. Σε αντίθεση με τη Citroën, η Chrysler Europe δεν είχε σχέδια για νέα μοντέλα, ενώ τα εργοστάσια ήταν εξαιρετικά αποδιοργανωμένα. Νέες επενδύσεις περιελάμβαναν τη δημιουργία μιας νέας φίρμας, βασισμένης στο σπορ αυτοκίνητο Talbot του 1950. Από τότε, ολόκληρη η παλέτα της Chrysler και Simca έγινε διαθέσιμη με το σήμα της Talbot μέχρι τη διακοπή του σήματος Talbot το 1986. Οι επενδύσεις αυτές, είχαν ως αποτέλεσμα μια περίοδο μεγάλων οικονομικών προβλημάτων για ολόκληρο τον όμιλο PSA, με διαρκώς αυξανόμενες ζημιές από το 1980 μέχρι το 1985. Ως αποτέλεσμα, το 1986 η PSA σταμάτησε εντελώς την παραγωγή αυτοκινήτων με το σήμα της Talbot, το οποίο όμως άντεξε 8 έτη ακόμα μέχρι το 1994 στο επαγγελματικό Talbot Express, όταν και καταργήθηκε τελείως

Το 2016, ο Όμιλος μετονομάστηκε επίσημα σε Groupe PSA. Στις αρχές του ίδιου έτους, ανακοίνωσε ότι αποφάσισε την επιστροφή της στη Βόρεια Αμερική, για πρώτη φορά από το 1991, με χρονικό στόχο έναρξης το 2026.

Στις 10 Φεβρουαρίου 2017, η PSA ανακοίνωσε την εξαγορά της ινδικής αυτοκινητοβιομηχανίας Hindustan Motors και ανακοίνωσε ότι ένα μέρος από το δίκτυο υποδομών της εταιρείας θα χρησιμοποιηθεί για την πώληση των μοντέλων της Peugeot και της Citroën στην Ινδία από το 2018. Ως αποτέλεσμα, η PSA θα επανέλθει στην Ινδία, μετά από απουσία άνω των 20 ετών.

Επίσης, στις 14 Φεβρουαρίου 2017 η PSA ανακοίνωσε ότι ήταν σε προχωρημένες διαπραγματεύσεις για να εξαγοράσει την Opel και την Vauxhall Motors από την General Motors. Τελικώς, στις 5 Μαρτίου 2017 η PSA ανακοίνωσε επίσημα την εξαγορά της γερμανικής Opel και της βρετανικής Vauxhall. Η συμφωνία ύψους 2,2 δις ευρώ, η οποία ανακοινώθηκε από την PSA και τον όμιλο της General Motors, την προηγούμενη ιδιοκτήτρια των Opel και Vauxhall, κατέστησε την PSA τον δεύτερο μεγαλύτερο όμιλο αυτοκινήτων στην Ευρώπη (προηγουμένως ήταν ο τρίτος στη σειρά), πίσω από τον Όμιλο Volkswagen. Παράλληλα, ο Διευθύνων Σύμβουλος της PSA, Carlos Tavares, εξέφρασε την επιθυμία του για την Opel να της διατηρήσει και ενισχύσει τη γερμανική αισθητική της ταυτότητα, καθώς και ότι σκόπευε να εκμεταλλευτεί την εμπειρία της Opel στη γερμανική της τεχνογνωσία και μηχανοκίνητο αθλητισμό και να την εξάγει και σε άλλες αγορές όπου το ίματζ των γαλλικών αυτοκινήτων δεν θα ήταν επαρκώς ισχυρό για να έπειθε τους υποψήφιους αγοραστές. Επίσης, ανακοίνωσε ότι η Opel και η Vauxhall θα κέρδιζαν σε πρεστίζ εντός του Groupe PSA με διαφόρους τρόπους, μεταξύ των οποίων την εξαγωγή τους και εκτός Ευρώπης, για πρώτη φορά μετά από πολλές δεκαετίες.

Λίγο προηγουμένως, στις 11 Φεβρουαρίου 2017 ο Όμιλος PSA κατέληξε σε συμφωνία με την ινδική Hindustan Motors για την πώληση της εταιρείας Ambassador για 12 εκατομμύρια δολάρια στην PSA. Επίσης, στις 28 Ιανουαρίου 2018 ο Όμιλος PSA εξαγόρασε το πλειοψηφικό 56% της γαλλικής εταιρείας κατασκευής μικροσκοπικών αυτοκινήτων πόλης Aixam.

Οργάνωση της εταιρείας 
Από την πρώτη στιγμή δημιουργίας του ομίλου, το 1976, οι δύο μάρκες διατήρησαν τα χωριστά δίκτυα πωλήσεων και μάρκετινγκ, πλην όμως επωφελήθηκαν από την χρήση κοινών μηχανικών μερών, καθώς και κοινών εγκαταστάσεων σχεδιασμού και παραγωγής. Η στρατηγική αυτή εφαρμόζεται και στις νέες εταιρείες του ομίλου.

Από τη δεκαετία του 1990, η PSA έχει ασχοληθεί ιδιαίτερα και με την ανάπτυξη και αύξηση της παρουσίας και των πωλήσεων της σε αναπτυσσόμενες χώρες, όπως στη Νότια Αμερική, στο Ιράν και στην Κίνα.

Από το 1997 έως τον Ιανουάριο του 2007, πρόεδρος και διευθύνων σύμβουλος της PSA ήταν ο Jean-Martin Folz (Ζαν Μαρτέν Φολτς). Τον διαδέχθηκε ο πρώην πρόεδρος της Airbus Christian Streiff. Τελικώς ο Streiff απεχώρησε στις 29 Μαρτίου 2009, μία μέρα μετά την ανακοίνωση απωλειών για τον Όμιλο, για ολόκληρο το 2008. Αντικαταστάθηκε από τον Philippe Varin, πρώην executive του Corus Group.

Λογότυπο 
Το λογότυπο της εταιρείας όπως έχει εξελιχθεί με το πέρασμα του χρόνου:

Συνεργασίες 
Η PSA έχει δημιουργήσει μια κοινοπραξία μαζί με τη Fiat που είναι γνωστή ως Sevel (Société Européenne de Véhicules Légers SpA – Ευρωπαϊκή Εταιρεία Ελαφρών Οχημάτων), που ανήκει κατά 50% στη Fiat, κατά 25% στην Automobiles Peugeot και κατά 25% στην Automobiles Citroën. Ως αποτέλεσμα, δύο εργοστάσια κατασκευής έχουν δημιουργηθεί, το Sevel Nord και Sevel Sur.

Το 2002, ο όμιλος ίδρυσε μια νέα κοινοπραξία σε συνεργασία με την Toyota Motor Corporation για την εξέλιξη μιας σειράς αυτοκινήτων πόλης, τα οποία κατασκευάζονται σε εργοστάσιο στην Τσεχία. Η νέα κοινοπραξία ονομάστηκε TPCA (Toyota Peugeot Citroën Automobile) και ξεκίνησε να παράγει παράγει τα Citroën C1 πρώτης γενιάς και Peugeot 107 και από το 2014 έως το 2021 (όταν και έληξε η κοινοπραξία) τα Citroën C1 δεύτερης γενιάς και Peugeot 108.

Μια πρόσφατη συνεργασία με τη BMW είχε ως αποτέλεσμα μια νέα γενιά κινητήρων που αντικατέστησαν την οικογένεια κινητήρων TU της PSA.

Συγχώνευση με την FCA στη Stellantis 

Στις 31 Οκτωβρίου 2019, με επίσημη δήλωσή τους, τα στελέχη των ομίλων PSA και Fiat Chrysler Automobiles (FCA) ανακοίνωσαν τη συγχώνευσή τους, δημιουργώντας έτσι την 4η μεγαλύτερη αυτοκινητοβιομηχανία παγκοσμίως. Όπως ανακοινώθηκε επίσημα, η PSA και η FCA αποτελούν πλέον μία εταιρεία. Η διαπραγμάτευση για τη συγχώνευσή τους είχε θετικό αποτέλεσμα και με αυτό τον τρόπο δημιουργείται μια νέα εταιρεία, στην οποία οι δύο όμιλοι θα κατέχουν ποσοστό από 50% έκαστος. Επίσης, ανακοινώθηκε τότε ότι καμία από τις εταιρείες του νέου ομίλου δεν θα κλείσει.

Η τελική συμφωνία συγχώνευσης του ομίλου PSA με τον όμιλο FCA υπεγράφη στις 18 Δεκεμβρίου 2019, από τους Διευθύνοντες Συμβούλους της PSA και της FCA, Carlos Tavares και Mike Manley αντίστοιχα. Με τη συγχώνευση αυτή, θα δημιουργηθεί η τέταρτη μεγαλύτερη αυτοκινητοβιομηχανία του κόσμου, πίσω μόνο από τον Όμιλο Volkswagen, την Toyota και τη συμμαχία Renault-Nissan-Mitsubishi.

Η δεσμευτική συμφωνία συγχώνευσης είναι ύψους 50 δισ. δολαρίων, ενώ οι δύο εταιρείες κατά την υπογραφή δεν είχαν ακόμα αποφασίσει το τελικό όνομα του νέου συνδυαστικού ομίλου. Η συγχώνευση αναμένεται να ολοκληρωθεί έως το 2021. Πριν από την ολοκλήρωση της συγχώνευσης, η κινεζική Dongfeng Motor Group (μέτοχος της PSA) θα μειώσει το μερίδιό της κατά 12,2% στην PSA και έτσι η κινέζικη εταιρεία θα κατέχει μόλις το 4,5% του νέου ομίλου. Τελικώς, στις 16 Ιουλίου 2020 και οι δύο εταιρείες αποφάσισαν να ονομάσουν τον νέο όμιλο Stellantis.

Ο πρώτος πρόεδρος του νέου ομίλου «Stellantis» θα είναι ο John Elkann, πρόεδρος της FCA, ενώ CEO (Chief Executive Officer), δηλαδή Διευθύνων Σύμβουλος, θα είναι ο διευθύνων σύμβουλος της PSA, Carlos Tavares, του οποίου η αρχική θητεία είναι διάρκειας 5 ετών. Ο όμιλος «Stellantis» θα έχει ως κεντρική έδρα την Ολλανδία, αλλά θα έχει λειτουργικά κέντρα στη Γαλλία, στην Ιταλία και στις Ηνωμένες Πολιτείες. Επίσης, θα εισαχθεί στα χρηματιστήρια της Νέας Υόρκης, του Παρισιού και του Μιλάνο.

Άλλες επενδύσεις 
Στην PSA ανήκει επίσης και η εταιρεία μεταφορών Gefco, όπως και η εταιρεία aftermarket ανταλλακτικών Motaquip, στο Ηνωμένο Βασίλειο.

Παραπομπές

Εξωτερικοί sύνδεσμοι 
 Η επίσημη ιστοσελίδα του Ομίλου PSA

Γαλλικές αυτοκινητοβιομηχανίες